ПОВОДОМ ДВОСТРУКОГ ЈУБИЛЕЈА.

ВЕСЕЛИН ЧАЈКАНОВИЋ (1881–1946)

Ове, 2021. године, навршава се 140 година од рођења и 75 година од смрти професора доктора Веселина Чајкановића, класичног филолога, преводиоца, историчара религије, фолклористе и етнолога. Заинтересовани читалац ових редова или поштовалац његовог дела, међутим, неће имати могућност да овај двоструки јубилеј на икакав уобичајен и достојан начин обележи. Јер, Веселин Чајкановић, неславно прогнан са Универзитета на ком је, најпре као студент, а затим и као професор и декан, провео читавих педесет година, прокажен у последњим тренуцима свога живота, није имао ништа бољу посмртну судбину.

Но, подсетимо најпре на све оно чиме је овај човек, од чијег живота данас није остао нити један материјални траг, задужио нашу културу и читав народ.

Веселин Чајкановић рођен је 10. априла 1881. године у Београду, негде на Зереку, трговачком средишту Дорћола. Рођен је као друго од шесторо деце у чиновничкој породици Николе Чајкановића и Ане Лазић. Отац Никола рођен је у Сарајеву 1860. године, одакле је од Турака побегао у Београд, у ком се настанио и засновао породицу.

По завршеној основној школи, Веселин Чајкановић уписао се у некада врло угледну Прву београдску гимназију.[[1]](#footnote-1) Након матуре 1899. уписује студије класичне филологије на Великој школи у Београду. Одмах по дипломирању, 1903. године, као изузетном студенту додељена му је државна стипендија за усавршавање у Немачкој, захваљујући понајвише Павлу Поповићу, који је био председник испитне комисије на полагању Чајкановићеве велике матуре, као и тадашњем министру просвете, Љуби Стојановићу.

За разлику од данашњег времена, даровити ученици и студенти који су из Србије у оно време одлазили на усавршавање у иностранство, журили су да се врате у своју земљу и да јој допринесу својим знањима и умећима тамо стеченим или допуњеним. Тако у једном Чајкановићевом писму оцу, писаном из Минхена у новембру 1906, читамо: „Дисертација ми је готова, и ако само буде примљена, знајте, драги тата, сигурно да ће бити рад првога реда и да ћу имати с чим да се вратим у Србију...“ (ЕЗ 401 А).

У Немачкој, у Лајпцигу, од 1903. до 1907. године, похађао је предавања из класичне филологије код Бругмана, Хирта и Имиша, а учио је и старословенски и хебрејски језик. У Минхену је слушао предавања знаменитих професора, Крузијуса и Крумбахера, код којих је 1907. године докторирао на античким пословицама. Стечени докторат, али и силно научничко интересовање за подручја класичне филологије, оријенталистике и византологије, те степен знања натпросечан за студента његових година, били су више него довољна препорука, па је Чајкановић већ 1908. године добио место доцента на Филозофском факултету Универзитета у Београду, отпочевши тиме истовремено и универзитетску и научну каријеру.

Она бива нагло прекинута ратовима који су захватили Србију. Чајкановић је учествовао у оба Балканска рата и у Првом светском рату. По речима његовог сина Николе, „Био је на најистуренијем месту у Кумановској бици, био је официр, капетан II класе у то доба у VII пешадијском пуку; VII и XVIII пук су изнели на леђима Кумановску битку, борили су се два пуна дана без тренутка предаха против пет турских дивизија и ту је у ствари сломљена кичма турској империји на Балкану“ (Чајкановић 1995). Као резервни официр, водник, командир чете и командант батаљона учествовао је и у многим другим биткама које је водила наша војска. Током Првог светског рата у више наврата је учествовао у одбрани Београда. Као што је у мирнодопским условима био изузетан професор и научник, тако је у рату био храбар војник и велики родољуб, „суштински и аутентичан, високог схватања патриотске дужности и витештва, онаквог, какво је српску војску онога времена стављало у ред најугледнијих европских војски.“ (Вранић-Игњачевић 2006: 19) Из ратова је изашао одликован златном и сребрном медаљом за храброст, орденом Белог орла с мачевима и француским орденом Легије части, као резервни потпуковник српске војске, што је био и највиши чин који је цивилно лице могло да добије.

У последњим данима повлачења наше војске преко Албаније, разболео се од стомачног тифуса и у бунилу је евакуисан на Крф, а затим у Бизерту. Касније је био на Солунском фронту, па је опет враћен у Бизерту. Из Бизерте поново одлази на Крф, где дочекује и крај рата. Чајкановић се у ратним условима, онолико колико су они то допуштали, бавио својим интелектуалним позивом, те је по првом доласку у Бизерту, чим се мало опоравио, са француским официром, Албером Офором, основао Штампарију српских војних инвалида. Ту је уређивао и лист *Напред,* са подлистком *Из старих ризница,* као и библиотеку листа *Напред,* у којој је објављено двадесет пет књига, научних и родољубивих. У сарадњи са Офором, Чајкановић је у Бизерти објавио и једну француску граматику, те француско-српски речник. Стално је на уму имао добробит српског војника. У овој штампарији су тако радили наши пострадали војници, углавном сељаци и земљорадници, за које је било јасно да по повратку у отаџбину неће моћи да привређују на начине на које су навикли. Знајући шта их чека, Чајкановић их је подучио штампарском занату, како би касније имали од чега да живе. И заиста, многи од њих су доцније и радили у Државној штампарији. Овим је Чајкановић, поред патриотске, остварио и једну социјалну мисију.

Павле Поповић је још током рата, имајући у виду Чајкановићево здравствено стање, тражио од наше Владе да Чајкановића повуче са фронта. Но, захваљујући познавању бројних страних језика, он је тамо био преко потребан, па је тако на Крфу 1916. био задужен за страну кореспонденцију у Дунавској дивизији. Тамо је уређивао *Српске новине*, у чијем су додатку под називом *Забавник* излазили различити књижевни прилози, али и неке научне студије.

Период између два светска рата био је и његов златни период, и за велико је жаљење што није потрајао дуже. По повратку у Србију, враћа се професорском послу. Тада учествује у обнови и изградњи Универзитета, а врши и дужности начелника Одељења за вишу наставу Министарства просвете и управника Државне штампарије. Има истакнуте улоге у јавном и културном животу – обавља функције управника Српске књижевне задруге, Задужбине Николе Чупића и Друштва Светог Саве. Био је члан Главног просветног савета и комисије за полагање професорског испита, а једно време и председник Народног универзитета чији је оснивач био професор Никола Вулић. Истовремено активно ради у Српској краљевској академији и заступа нашу земљу у више наврата на међународним скуповима у иностранству. За дописног члана СКА изабран је 1922. године.

Благодарећи добром школовању, ширини студија и природној научничкој радозналости, почео је да се бави проучавањем историје религије, што је подразумевало и познавање етнологије, антропологије, фолклора, упоредне књижевности... Проучавање старе, претхришћанске српске религије постаће његово животно дело, а он – наш први историчар религије. На Филозофском факултету предавао је класичне језике, а историју религије је као предмет увео на Богословски факултет, и предавао читавих 37 семестара, од 1920. до 1937/38. године. Преводио је римске и грчке ауторе и написао неколико уџбеника. Поред бројних и значајних заслуга које је имао за српску науку и културу, Чајкановић је био и члан Одбора за изградњу Универзитетске библиотеке „Светозар Марковић“, а иницирао је и формирање Централног каталога књига на Београдском универзитету, чији је и први управник био.

Оженио се у мају 1921. својом студенткињом, Ружом Живковић. Године 1929, из Косовске улице, где је живела Ружина породица, Чајкановићи са двоје мале деце, Маријом и Николом, прелазе на Топчидерско брдо. У њихову кућу често су залазили гости као што су Павле и Богдан Поповић и Мика Петровић Алас. Чајкановићи су се познавали и дружили и са Милутином Миланковићем, Тихомиром Ђорђевићем, Ђорђем Ђурићем, професором Правног факултета, Божом Марковићем, Катарином Катицом Јовановић, кћерком Анастаса Јовановића, и другима. Важни датуми су били славске вечере о Ђурђевдану.

Кућу је красила и библиотека, ванредно богата за почетак XX века. Чајкановић је био велики библиофил и његова кућна библиотека бројала је око 13000 наслова. Срећним стицајем околности, деведесетих година прошлога века, Никола Чајкановић је библиотеку свога оца завештао Народној библиотеци, у којој се она и данас чува у оквиру Легата Веселина Чајкановића, додуше у нешто мањем обиму (око 12200 наслова).

После тих лепих дана, и најуспешнијих кад је реч о научним остварењима Чајкановића, долазе окупација и беда. Пред бомбардовање 6. априла 1941, иако већ у годинама и озбиљно нарушеног здравља, Чајкановић је требало да се јави у команду као резервни пешадијски потпуковник, у чему га је спречио општи хаос у земљи пред капитулацијом. Рат га затиче на месту декана Филозофског факултета. На факултет је долазио повремено, трудећи се да одржи какав-такав континуитет у раду своје, али и Катедре за археологију, која му је била препуштена на старање.

Крај рата Чајкановићу, уместо ослобођења, доноси смртну пресуду. И, нажалост, не само њему, већ и десетинама значајних представника тадашње српске интелигенције. Наступа време у ком Чајкановића, као врсног интелектуалца и доброг Србина, нису волели: „Требало је наћи место за некога другога на његовој Катедри, требало је наћи понеког гладног сведока, избацити документе из деловодног протокола који су говорили о томе какав је био мој отац, оптужити га за ово и за оно, и отпустити са Факултета. Отпуштен је са Факултета и то је била, у главној форми, смртна пресуда.“ (Чајкановић 1995)

Већ у децембру 1944. нова власт оснива Суд части, чији је задатак био да суди свим наставницима и професорима који су се затекли на Универзитету 6. априла 1941. Његовим деловањем отпочиње и прави погром српске и београдске интелектуалне елите. Веселин Чајкановић нашао се међу првим жртвама овог Суда. У априлу 1945. уручена му је пресуда о „удаљавању“ са Факултета.[[2]](#footnote-2) У пресуди се оптужује за то што је током рата одржао једно стручно предавање пред публиком у скромном броју, као и то што је учествовао у изради цивилног плана Универзитета који је за циљ имао очување универзитетске имовине и кадра током рата, и који је био националног усмерења. Скоро сви учесници у стварању овога плана били су проглашени за ратне злочинце. Чајкановић је оптужен и због наводног потписивања злогласног Недићевог *Апела српском народу.* Премда је касније, увидом у списак потписника, потврђено да га није потписао, пресуда је остала на снази у пуном облику. Она је, поред отпуштања, укључивала и укидање бирачког права, права на запослење у било којој државној служби и других грађанских права. Препуштен себи, Чајкановић, већ тада оболео од рака, а сада и проказан, умире после нешто више од годину дана, 6. августа 1946. године.

Нажалост, његово страдање се не завршава физичком смрћу. Чини се да је на затирању његове успомене делано готово систематски, с предумишљајем. Премда је, вероватније, реч о сплету несрећних околности, које се једним делом односе на репресију комунистичких власти четрдесетих година прошлога века, а другим делом на обичан људски себичлук и личне интересе који су тако започет процес брисања сећања успешно довршили.

У марту 2012. године срушена је породична кућа Чајкановића на Сењаку, у Пушкиновој улици 22 (раније Гледстонова улица). Сада се тамо налази омања зграда од метала и стакла у власништву једне кондиторске компаније. Чајкановић је дуго и брижљиво планирао изглед приземне куће с кровом на четири воде, тражећи модел за њу на својим путовањима по Немачкој. Изграђена по нацрту архитекте Дујма Гранића, била је драгоцен пример грађанске архитектуре и, као таква, могла бити претворена у музеј или спомен-кућу. Уместо тога, продата је и срушена шест месеци по смрти сина Николе, у марту 2012. године. Срушена је са готово комплетним покућством, разним уметничким и другим предметима, књигама, па и неким Чајкановићевим рукописима, које је нови власник очито сматрао безвредним.

У јануару 2014. године, после мање од три године од последњег укопа, противно важећим законима[[3]](#footnote-3) (последњи директни потомак, син Веселина Чајкановића, Никола, умро је у септембру 2011. године), породична гробница на Новом гробљу у Београду, која се налазила на парцели 29 под бројем 20, продата је, а земни остаци свих чланова породице (Веселина Чајкановића, његове супруге Руже, и двоје деце, Марије и Николе) пренети су у неозначени гроб на истом гробљу, на парцелу 26, под бројем 5. На том гробу налази се неко сасвим друго презиме и на њему нема ни најмање табле с именима чланова породице Чајкановић. И док се у Алеји заслужних грађана сахрањују и они без икаквих јасних заслуга, овом врсном човеку се безмало ни гроб не зна.

Веселин Чајкановић је у науку ушао преко пословица. Једна од оних које је зналачки протумачио гласи: „У Бога су вунене ноге, а гвоздене руке“ – божанство не хита са одмаздом, али спорост надокнађује тежином казне, која неваљалце неће стићи ни пребрзо ни прекасно. Другим речима, правда је спора али достижна. Надамо се да ће таква бити и у случају овог заборављеног великана, те да ће нетом покренута иницијатива за долично обележавање његовог гробног места бити успешна. У међувремену, утешно је сазнање да је његово дело издржало испит времена, те да и данас живи, у научном и академском свету као незаобилазна литература, а у делима лепе књижевности као инспирација.

ЛИТЕРАТУРА

Вранић-Игњачевић, Марија. *Веселин Чајкановић. Легенде Београдског универзитета,* каталог изложбе. Београд: Универзитетска библиотека „Светозар Марковић“, 2006.

Марић, Илија. „Пионирски рад Михаила Марковића“. *Theoria* 3, 53 (2010): 113–120.

Марић, Растислав. „Др Веселин Чајкановић“. Веселин Чајкановић: *Студије из српске религије и фолклора 1910–1924.* Прир. Војислав Ђурић. Београд: СКЗ, БИГЗ, Просвета, Партенон М.А.М., 1994. 17–29.

Чајкановић, Веселин. *Породична преписка.* Архив САНУ, Етнографска збирка, 411 А

Чајкановић, Никола. *Интервју.* Радио-емисија „Код два бела голуба“. Радио Београд, 1995.

1. „Прва београдска гимназија била је расадник из кога су изашли најзначајнији српски научници, уметници, и војсковође онога времена, укључујући и краља Петра I Карађорђевића. Од научника Михаила Петровића Аласа, Јована Цвијића, Стојана Новаковића, Јована Скерлића, Симе Лозанића, браће Поповић, преко писаца Сремца, Домановића, Кочића, Настасијевића, композитора Корнелија Станковића, Петра Крстића, оба Мокрањца до сликара Ђорђа Крстића, Пеђе Милосављевића, Челебоновића, војсковођа: војвода Путника, Мишића, Степановића и још много једнако успешних и угледних људи.“ (Вранић- Игњачевић 2006: 13) [↑](#footnote-ref-1)
2. Пресуду је потписало осам чланова Суда части: професори „Павле Савић, Петар Матавуљ, Стеван Ђелинео, Борислав П. Стевановић, Душан Недељковић, Радомир Алексић, Тома Бунушевац и извесна Милка Радоичић“ (Вранић-Игњачевић 2006: 26). Исти чланови су, само у другом распореду, потписали и низ других сличних пресуда. Душан Недељковић био је познат и као „крвави ректор“, који је у току свог мандата дословно направио чистку на Универзитету. О томе шта је могло да га мотивише говори чињеница да, после ових прогона, на факултету није остао нико од предратних професора, те да је целокупну наставу филозофије држао сам (Марић 2010: 114). За само две године рада Суда части (1944–1946) са Београдског универзитета отпуштено је преко седамдесет професора, предавача и асистената. [↑](#footnote-ref-2)
3. Закон о сахрањивању и гробљима, чл. 18: „Посмртни остаци сахрањених морају да почивају у гробном месту најмање 10 година од дана сахрањивања.“ [↑](#footnote-ref-3)